Diari Oficial de la Generalitat Valenciana


Sumari del DOGV 9305, del 24-03-2022 (2022/2394)

DECRET 24/2022, de 4 de març, del Consell, pel qual es modifica el Decret 170/1992, de 16 d'octubre, del Consell, pel qual s'aprova l'Estatut de l'Entitat Pública de Sanejament d'Aigües Residuals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/03/04/24/dof/vci/html**

### Dades del document

Número de DOGV
:   9305

Data del DOGV
:   24-03-2022

Secció del DOGV
:   I. DISPOSICIONS GENERALS

Número del document
:   2022/2394


Data del document
:   04-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Entitat Pública de Sanejament d'Aigües Residuals de la Comunitat Valenciana
    * legislació
    * tractament de l'aigua
    * aigua residual
    * reglament intern
    * institució pública

DECRET 24/2022, de 4 de març, del Consell, pel qual es modifica el Decret 170/1992, de 16 d'octubre, del Consell, pel qual s'aprova l'Estatut de l'Entitat Pública de Sanejament d'Aigües Residuals de la Comunitat Valenciana. [2022/2394]  
PREÀMBUL  
  
L'Entitat de Sanejament d'Aigües Residuals de la Comunitat Valenciana (EPSAR) es crea mitjançant la Llei 2/1992, de 26 de març, de sanejament d'aigües residuals de la Comunitat Valenciana, com a entitat de dret públic de la Generalitat, a l'empara de l'article 5.2, hui derogat, del text refós de la Llei d'hisenda pública valenciana, aprovat pel Decret legislatiu de 26 de juny de 1991 (TRLHPV), que es regeix per la seua normativa.  
D'altra banda, el Decret 170/1992, de 16 d'octubre, del Consell, va aprovar l'Estatut de l'Entitat Pública de Sanejament d'Aigües Residuals de la Comunitat Valenciana.  
A causa de normativa aprovada amb posterioritat en diferents àmbits de l'ordenament jurídic i, de manera particular, d'acord amb la Llei 1/2015, de 26 de febrer, de la Generalitat, d'hisenda pública, sector públic instrumental i subvencions, que regula el sector públic valencià, l'EPSAR es configura com una entitat del sector públic de la Generalitat, en concret del sector públic instrumental, inclosa en la categoria dels organismes públics de la Generalitat, com a entitat pública empresarial (art. 2.1.b, 2.3.a, 2n i 155 de la Llei 1/2015).  
Per tant, d'acord amb el règim jurídic de l'EPSAR derivat de la seua normativa i de l'aplicació del Decret 95/2016, de 29 de juliol, del Consell, de regulació, limitació i transparència del règim de personal directiu del sector públic instrumental de la Generalitat, en relació amb l'ordre 5/2016, de 13 de setembre, de la Conselleria d'Hisenda i Model Econòmic, es fa necessari modificar-ne l'estructura per a adaptar-la a la dita norma, a l'efecte d'incloure la nova figura de vicegerent o vicegerenta en l'estructura de l'Entitat com a personal directiu, amb base en l'autorització concedida per la Direcció General del Sector Públic, Model Econòmic i Patrimoni.  
  
Per tot el que s'ha exposat, i d'acord amb el que s'estableix en els articles 28.f i 64 de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Desenvolupament Rural, Emergència Climàtica i Transició Ecològica, i vist l'informe preceptiu de l'advocacia de la Generalitat, d'acord amb el que es disposa en els articles 5.2 i 6 de la Llei 10/2005, de 9 de desembre, de la Generalitat, d'assistència jurídica de la Generalitat i altres tràmits de conformitat a l'ordenament jurídic i amb la deliberació prèvia del Consell, en la reunió del dia 4 de març de 2022,  
  
  
DECRETE  
  
Article únic. Modificació del Decret 170/1992, de 16 d'octubre, del Consell, pel qual s'aprova l'Estatut de l'Entitat Pública de Sanejament d'Aigües Residuals de la Comunitat Valenciana  
Es modifiquen els articles sisé, huité, nové, dihuité i denové de l'Estatut de l'Entitat Pública de Sanejament d'Aigües Residuals de la Comunitat Valenciana, i s'hi afegeix l'article denové bis.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions de rang igual o inferior en tot el que s'oposen a aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 4 de març de 2022  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
MIREIA MOLLÀ HERRERA  
  
  
  
ANNEX  
  
Es modifiquen els articles sisé, huité, nové, dihuité i denové de l'Estatut de l'Entitat Pública de Sanejament d'Aigües Residuals de la Comunitat Valenciana, i s'hi afegeix l'article denové bis.  
  
  
Article sisé. Òrgans  
Són òrgans de l'Entitat de Sanejament d'Aigües:  
- El Consell d'Administració.  
- El Consell de Participació.  
- La Gerència i, si és procedent, la Vicegerència.  
  
Article huité. Facultats del Consell d'Administració  
El Consell d'Administració de l'Entitat de Sanejament tindrà a càrrec seu, amb plena responsabilitat davant del Consell, totes les facultats necessàries per a dirigir, administrar i gestionar tot el que constituïsca el compliment del seu objecte o s'hi relacione, entre les quals, sense que l'enumeració siga exhaustiva, hi ha les següents:  
1. L'organització, direcció, vigilància i funcionament de l'Entitat de Sanejament d'Aigües.  
2. Disposar dels béns i drets propis de l'Entitat de Sanejament d'Aigües, amb la declaració prèvia que no són necessaris i de les autoritzacions requerides per a aquesta finalitat.  
3. La formulació i proposta al Consell de les previsions sobre els resultats de l'explotació i la quantia dels fons necessaris per a eixugar el dèficit que puga produir-se.  
4. Redactar i sotmetre al Consell els plans d'inversions i despeses a llarg termini i els seus corresponents finançaments, inclosos, si és procedent, els préstecs necessaris i l'emissió d'obligacions.  
5. Proveir el desenvolupament de la tresoreria amb adequada previsió, ordenació i escalonament de cobraments i pagaments d'acord amb les normes comercials.  
6. L'aprovació del projecte de pressupost anual, amb l'informe previ del Consell de Participació, i de la memòria de gestió anual corresponent, segons el que estableixen els articles 30 i 31.  
7. Proposar a la conselleria competent en matèria d'hisenda les modificacions dels elements del cànon de sanejament, règim, bonificacions i exempcions, i les tarifes d'aquest, amb l'informe previ del Consell de Participació.  
8. Adoptar les mesures necessàries per a l'adequada gestió recaptadora del cànon de sanejament i proposar, si és procedent, la delegació d'aquesta gestió en empreses públiques o privades o en consorcis i entitats locals.  
9. Proposar a la conselleria competent en matèria d'infraestructures hidràuliques, amb l'informe previ del Consell de Participació, el programa d'obres anual de l'Entitat de Sanejament d'Aigües.  
10. Proposar a la conselleria d'adscripció les normes de desplegament de la Llei 2/1992, de 26 de març, de la Generalitat, pel que fa al cànon de sanejament i al seu règim economicofinancer.  
11. Proposar a la conselleria competent en matèria de medi ambient les normes relatives a què hagen d'adequar-se les instal·lacions, el material i els serveis de l'Entitat de Sanejament d'Aigües a la protecció de l'equilibri ecològic.  
12. Declarar el caràcter d'innecessaris de béns immobles per a l'explotació dels serveis, a l'efecte de fer-ne la desadscripció.  
13. Acordar l'exercici per l'Entitat de Sanejament d'Aigües de les activitats previstes en l'article 2, paràgraf segon.  
14. Proposar el nomenament del gerent o la gerenta i del vicegerent o de la vicegerenta a la persona titular de la conselleria d'adscripció de l'Entitat de Sanejament d'Aigües per al nomenament per mitjà d'un decret del Consell.  
Cessar el gerent o la gerenta i el vicegerent o la vicegerenta, a proposta del president o la presidenta del Consell d'Administració.  
15. Nomenar i cessar la resta del personal directiu i contractar i cessar el personal fix.  
16. Delegar l'exercici de les atribucions que considere convenients en la Presidència, la Vicepresidència, la Gerència o la Vicegerència.  
  
17. Qualssevol altres competències relacionades amb el compliment dels fins de l'Entitat de Sanejament d'Aigües, no atribuïdes a altres òrgans d'aquesta entitat o de la Generalitat Valenciana.  
  
Article nové. Facultats de la Presidència  
Corresponen al president o a la presidenta del Consell d'Administració les facultats següents:  
1. Convocar, presidir i alçar les reunions del Consell d'Administració.  
2. Fixar l'ordre del dia, dirigir les deliberacions i dirimir els empats amb el seu vot de qualitat.  
3. Ostentar la representació del Consell d'Administració i de l'Entitat de Sanejament d'Aigües.  
4. Portar la signatura de l'Entitat de Sanejament d'Aigües, que podrà delegar, en la forma i mesura que estime convenient, en el vicepresident o la vicepresidenta, els vocals i el gerent o la gerenta, i atorgar tota classe de poders de representació.  
5. Vetlar pel compliment dels acords del Consell d'Administració.  
  
6. L'exercici de les accions i recursos que corresponguen a l'Entitat de Sanejament d'Aigües en defensa dels seus drets. Podrà delegar aquesta facultat, amb l'obligació de retre'n compte al Consell d'Administració en la primera reunió que realitze.  
7. Comparéixer davant els tribunals de justícia i on fora necessari. Podrà delegar aquesta funció atorgant els poders oportuns.  
  
8. Adoptar excepcionalment, en els casos de necessitat urgent o de reunió impossible del Consell d'Administració per falta de quòrum, les decisions reservades a la seua competència, i estarà obligat a donar compte al Consell d'Administració, en la primera reunió, de les decisions adoptades.  
9. En general, les facultats que el Consell d'Administració li delegue, que podrà subdelegar llevat que expressament se li haja prohibit en la delegació.  
10. Exercir les facultats ordinàries com a òrgan de contractació de l'Entitat de Sanejament, dins dels límits legals i pressupostaris, amb l'obligació de donar-ne compte al Consell d'Administració en la primera reunió que realitze.  
11. Subscriure convenis de finançament amb entitats locals titulars de la gestió d'instal·lacions de sanejament i depuració, amb l'obligació de donar-ne compte al Consell d'Administració en la primera reunió que realitze i comunicar, si és procedent, la interposició als representants de l'Administració local en el Consell dels recursos de reposició contra els actes administratius que se'n deriven.  
12. Resoldre els expedients de finançament complementari a l'explotació d'instal·lacions de sanejament i depuració, amb l'obligació de donar-ne compte al Consell d'Administració en la primera reunió que realitze.  
13. Resoldre els procediments de responsabilitat patrimonial en l'àmbit d'actuació de l'Entitat de Sanejament d'Aigües, amb l'obligació de donar-ne compte al Consell d'Administració en la primera reunió que realitze.  
14. Subscriure, en el marc de les seues competències, convenis diferents dels inclosos en l'apartat 11 d'aquest article, amb l'obligació de donar-ne compte al Consell d'Administració en la primera reunió que realitze.  
15. Delegar l'exercici de les atribucions pròpies que considere convenient en el vicepresident o la vicepresidenta, gerent o gerenta o vicegerent o vicegerenta.  
Article dihuité. Assignació de facultats  
El Consell d'Administració, que es reserva les facultats necessàries per a assegurar el govern de l'Entitat de Sanejament d'Aigües, assignarà al gerent o la gerent i al vicegerent o la vicegerenta l'exercici permanent i efectiu de les facultats d'administració i gestió d'aquesta, així com les executives corresponents dins dels límits i d'acord amb les directrius establides pel mateix Consell.  
  
El gerent o la gerenta i el vicegerent o la vicegerenta estaran subjectes al règim previst en l'article 19 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, i a les limitacions i autoritzacions previstes en les lleis anuals de pressupostos.  
  
Article denové. Gerent o gerenta  
El gerent o la gerenta assistirà, amb veu però sense vot, a les sessions del Consell d'Administració, del qual dependrà, així com a les del Consell de Participació, en què exercirà les seues funcions en subordinació directa al president o presidenta.  
El nomenament del gerent o la gerenta es formalitzarà mitjançant el contracte oportú d'acord amb la legislació vigent.   
Correspondrà al gerent o la gerenta l'exercici de les facultats següents:  
1. Les funcions directives de tots els serveis de l'Entitat de Sanejament.  
2. L'execució puntual i correcta dels acords del Consell d'Administració.  
3. La iniciativa, la direcció, la gestió, l'administració activa i la inspecció de l'Entitat de Sanejament, dins de l'esfera d'atribucions que li assenyalen o li confien el Consell d'Administració i el president o la presidenta, que podrà tindre, si és procedent, la representació de l'Entitat de Sanejament per a l'exercici de tota classe d'accions i recursos.  
4. L'exercici de les accions i recursos en cas d'urgència, de què haurà de donar compte posteriorment al Consell d'Administració.  
5. La direcció superior de tots els serveis, fins i tot dels complementaris o accessoris a l'objecte social, així com de tot el personal de l'Entitat de Sanejament.  
6. Proposar al Consell d'Administració l'organigrama funcional, el nomenament i cessament del personal directiu de l'Entitat de Sanejament, així com la contractació i el cessament del personal fix.  
En l'organigrama de l'Entitat de Sanejament es contemplaran, necessàriament i amb el nivell adequat de responsabilitat, els mitjans personals que siguen precisos destinats a garantir, en contacte estret amb la Conselleria de Medi Ambient, un control permanent de l'eficiència dels sistemes de sanejament i la depuració d'aigües residuals.  
  
7. La contractació del personal eventual.  
8. Formular l'avantprojecte de pressupost i la memòria de gestió anual amb les particularitats de l'exercici, dades estadístiques, balanços de situació, comptes i resultats.  
9. L'exercici de les facultats que el Consell d'Administració o el president li deleguen.  
10. Iniciar i instruir els procediments de responsabilitat patrimonial en l'àmbit d'actuació de l'Entitat de Sanejament.  
11. Delegar l'exercici de les atribucions pròpies que considere convenient en el vicegerent o la vicegerenta.  
  
Article denové bis. Vicegerent o vicegerenta  
Correspondrà al vicegerent o la vicegerenta suplir el gerent o la gerenta en les seues funcions en cas d'absència, impossibilitat temporal, vacant o malaltia, sempre que el lloc no siga proveït, així com l'exercici de les facultats que el Consell d'Administració, el president o la presidenta o el gerent o la gerenta li deleguen.


Còpia Permalink ELI